ASSOSIAATIONEUVOSTON PÄÄTÖS N:o 2/98,

Euroopan yhteisöjen ja niiden jäsenvaltioiden sekä Latvian tasavallan välinen assosiaatio,

tehty 27 päivänä lokakuuta 1998,

Latvian osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin koskevista ehdoista ja edellytyksistä (98/654/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Latvian tasavallan Eurooppa-sopimuksen (1) ja erityisesti sen 109 artiklan,

sekä katsoo, että

Eurooppa-sopimuksen 109 artiklan ja liitteen XVIII mukaisesti Latvia voi osallistua yhteisön puiteohjelmiin, erityisohjelmiin, hankkeisiin ja muihin toimiin erityisesti koulutuksen ja ammatillisen koulutuksen sekä nuorisoa koskevien toimien alalla, ja

saman artiklan mukaisesti assosiaationeuvosto päättää ehdoista ja edellytyksistä, jotka koskevat Latvian osallistumista tähän toimintaan,

ON PÄÄTTÄNYT SEURAAVAA:

1 artikla

Latvia osallistuu Euroopan yhteisön Leonardo da Vinci-, Nuorten Eurooppa- ja Sokrates -ohjelmiin tämän päätöksen olennaisen osan muodostavissa liitteissä I ja II vahvistettujen ehtojen mukaisesti.

2 artikla

Tätä päätöstä sovelletaan Leonardo da Vinci-, Sokrates- ja Nuorten Eurooppa -ohjelmien keston ajan.

3 artikla

Tämä päätös tulee voimaan sitä kuukautta seuraavan kuukauden ensimmäisenä päivänä, jona assosiaationeuvosto on tehnyt sen.

Tehty Brysselissä 27 päivänä lokakuuta 1998.

Assosiaationeuvoston puolesta

W. SCHÜSSEL

Puheenjohtaja

(1) EYVL L 26, 2.2.1998, s. 3

LIITE I

LATVIAN OSALLISTUMISTA LEONARDO DA VINCI-, NUORTEN EUROOPPA- JA SOKRATES -OHJELMIIN KOSKEVAT EHDOT JA EDELLYTYKSET

1. Latvia osallistuu kaikkiin Leonardo da Vinci-, Nuorten Eurooppa- ja Sokrates -ohjelmien, jäljempänä "ohjelmat" toimenpiteisiin ja toimiin toimintaohjelmasta Euroopan yhteisön ammatillista koulutusta koskevan politiikan toteuttamiseksi 6 päivänä joulukuuta 1994 tehdyssä neuvoston päätöksessä N:o 94/819/EY (1), "Nuorten Eurooppa" -ohjelman kolmannen vaiheen toteuttamisesta 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 818/95/EY (2) sekä yhteisön Sokrates-toimintaohjelmasta 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 819/95/EY (3) määriteltyjen tavoitteiden, arviointiperusteiden, menettelyjen ja määräaikojen mukaisesti, jollei tässä päätöksessä toisin säädetä.

2. Osallistumisedellytykset täyttävien latvialaisten laitosten, järjestöjen ja yksityishenkilöiden hakemusten jättämiseen; arviointiin ja valintaan sovelletaan samoja ehtoja ja edellytyksiä kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

Kielitaidon kehittäminen ja siihen liittyvät koulutustoimet koskevat yhteisön virallisia kieliä. Poikkeustapauksissa muut kielet voidaan hyväksyä, jos ohjelman toteuttaminen sitä edellyttää.

3. Ohjelmien yhteisöllisen ulottuvuuden varmistamiseksi edellytetään, että Latvian ehdottamiin monikansallisiin hankkeisiin ja toimiin osallistuu vähimmäismäärä kumppaneita yhteisön jäsenvaltiosta. Tästä vähimmäismäärästä päätetään ohjelmien toteuttamisen yhteydessä, jolloin otetaan huomioon toimien luonne, kumppanien määrä kussakin hankkeessa sekä ohjelmaan osallistuvien maiden määrä. Sellaisiin hankkeisiin ja toimiin, joihin osallistuu ainoastaan Latvia ja ETA-sopimuksen osapuolina olevia EFTA-valtioita taikka muita kolmansia maita, mukaan lukien ne, jotka ovat tehneet assosiaatiosopimuksen yhteisön kanssa, ja joille osallistuminen ohjelmiin on avointa, ei myönnetä yhteisön rahoitustukea.

4. Leonardo da Vinci-, Nuorten Eurooppa- ja Sokrates -ohjelmia koskevien päätösten asiaa koskevien säännösten mukaisesti Latvia ottaa käyttöön asianmukaiset kansallisen tason rakenteet ja menettelyt sekä toteuttaa muut tarvittavat toimenpiteet varmistaakseen ohjelmien toteuttamista koskevan yhteensovittamisen ja järjestelyn kansallisella tasolla.

5. Latvia maksaa vuosittain Euroopan yhteisöjen yleiseen talousarvioon rahoitusosuuden ohjelmiin osallistumisesta aiheutuvien kustannusten kattamiseksi (katso liite II).

Assosiaatiokomitea voi tarvittaessa mukauttaa tätä rahoitusosuutta.

6. Yhteisön jäsenvaltiot ja Latvia tekevät voimassa olevien säännösten puitteissa kaikkensa helpottaakseen Latvian ja yhteisön jäsenvaltioiden välillä liikkuvien opiskelijoiden, opetushenkilöstön, korkeakoulujen hallintoviranomaisten, nuorison ja muiden edellytykset täyttävien henkilöiden vapaata liikkuvuutta ja oleskelua tämän päätöksen soveltamisalaan kuuluvaan toimintaan osallistumiseksi.

7. Euroopan yhteisöjen komissio ja Latvia valvovat jatkuvasti kumppanuuden perusteella Latvian osallistumista ohjelmiin, sanotun kuitenkaan rajoittamatta Euroopan yhteisöjen komission ja Euroopan yhteisön tilintarkastustuomioistuimen sellaisten tehtävien hoitoa, jotka koskevat ohjelmien valvontaa ja arviointia Leonardo da Vinci -ohjelmasta tehdyn päätöksen 10 artiklan, Nuorten Eurooppa -ohjelmasta tehdyn päätöksen 9 artiklan ja Sokrates-ohjelmasta tehdyn päätöksen 8 artiklan nojalla. Latvia toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

8. Latvian edustajat kutsutaan kaikkiin ennen komiteoiden säännöllisiä kokouksia pidettäviin yhteensovittamiskokouksiin, jotka koskevat tämän päätöksen täytäntöönpanoa, sanotun kuitenkaan rajoittamatta Leonardo da Vinci -ohjelmasta tehdyn päätöksen 6 artiklassa, Nuorten Eurooppa -ohjelmasta tehdyn päätöksen 6 artiklassa ja Sokrates-ohjelmasta tehdyn päätöksen 4 artiklassa tarkoitettujen menettelyjen noudattamista. Komissio ilmoittaa Latvialle kyseisten säännöllisten kokousten tulokset.

9. Hakemusmenettelyssä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

(1) EYVL L 340, 29.12.1994, s. 8

(2) EYVL L 87, 20.4.1995, s. 1

(3) EYVL L 87, 20.4.1995, s. 10

LIITE II

LATVIAN RAHOITUSOSUUS LEONARDO DA VINCI-, SOKRATES- JA NUORTEN EUROOPPA -OHJELMISTA

1. Latvian rahoitusosuus kattaa:

- ohjelmista latvialaisille osanottajille myönnettävät avustukset tai muu ohjelmista myönnettävä rahoitustuki,

- soveltuvissa tapauksissa ohjelmista myönnettävän rahoitustuen kansallisten elinten toimintaa varten,

- ohjelmien hallinnolliset lisäkustannukset, jotka liittyvät komission vastuulla olevaan ohjelmien hallinnointiin ja jotka aiheutuvat Latvian osallistumisesta ohjelmiin.

2. Latvialaisille edunsaajille ja Latvian kansallisille elimille ohjelmista myönnettyjen avustusten tai muun rahoitustuen yhteismäärä ei saa minään varainhoitovuonna ylittää Latvian maksamaa rahoitusosuutta sen jälkeen, kun hallinnolliset lisäkustannukset on vähennetty.

Jos Latvian Euroopan yhteisöjen yleiseen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin latvialaisten edunsaajien ja kansallisten elinten ohjelmista saamien avustusten ja muun rahoitustuen yhteismäärä, Euroopan yhteisöjen komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Latvialle.

3. Leonardo da Vinci

Latvian vuotuinen rahoitusosuus on 1 150 000 ecua vuodesta 1998 alkaen. Tästä määrästä 75 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja aiheutuvat Latvian osallistumisesta siihen.

4. Sokrates

Latvian vuotuinen rahoitusosuus on:

- 296 000 ecua vuonna 1998 sen osallistumiseksi II luvun (kouluopetus, Comenius) ja III luvun (laaja-alaiset toimintamuodot) mukaiseen toimintaan. Tästä määrästä 19 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Latvian osallistumisesta siihen.

- 868 000 ecua vuonna 1999 sen osallistumiseksi koko Sokrates-ohjelmaan, I luvun (Erasmus) mukainen toiminta mukaan lukien. Tästä määrästä 57 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Latvian osallistumisesta niihin.

5. Nuorten Eurooppa

Latvian vuotuinen rahoitusosuus on:

- 198 000 ecua vuonna 1998 sen osallistumiseksi toimintamuotoihin AI ja BI,

- 300 000 ecua vuonna 1999 sen osallistumiseksi ohjelman kaikkiin toimintamuotoihin toimintamuotoa D lukuun ottamatta.

Näistä määristä 13 000 ecua vuonna 1998 ja 20 000 ecua vuonna 1999 on tarkoitettu käytettäväksi vuosittain sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Latvian osallistumisesta siihen.

6. Euroopan yhteisöjen yleiseen talousarvioon sovellettavaa varainhoitoasetusta sovelletaan erityisesti Latvian rahoitusosuuden hallinnointiin.

Tämän päätöksen tultua voimaan ja vuoden 1999 alussa komissio pyytää Latviaa toimittamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komissiolle ecumääräiselle pankkitilille.

Vuotuisen rahoitusosuuden laskelma perustuu kokonaisen varainhoitovuoden kestävään osallistumiseen. Jos assosiaationeuvoston päätös tulee voimaan vuoden alkamisen jälkeen, kyseistä vuotta koskevaa rahoitusosuutta mukautetaan ottaen huomioon ohjelmien täytäntöönpanon tilanne sen vuoden osalta.

Latvia maksaa rahoitusosuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Latvia maksaa maksamatta olevalle määrälle korkoa eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston (ERYR) ecumääräisiin toimiinsa soveltamaa korkoa (1) korotettuna 1,5 prosenttiyksiköllä.

7. Latvia maksaa 3, 4 ja 5 kohdassa tarkoitetut hallinnolliset lisäkustannukset omasta talousarviostaan.

8. Latvia maksaa 174 000 ecua vuonna 1998 ja 500 000 ecua vuonna 1999 edellä 3 kohdassa mainittuun Leonardo da Vinci -ohjelmaan osallistumisestaan aiheutuvista jäljellä olevista kustannuksista omasta talousarviostaan. 901 000 ecua vuonna 1998 ja 575 000 ecua vuonna 1999 maksetaan Latvian vastaavista vuosittaisista PHARE-ohjelmista, jollei PHARE-ohjelman säännöllisistä ohjelmointimenettelyistä muuta johdu.

Latvia maksaa 0 ecua vuonna 1998 ja 377 000 ecua vuonna 1999 edellä 4 kohdassa mainittuun Sokrates-ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 277 000 ecua vuonna 1998 ja 434 000 ecua vuonna 1999 maksetaan Latvian vastaavista vuosittaisista PHARE-ohjelmista, jollei PHARE-ohjelman säännöllisistä ohjelmointimenettelyistä muuta johdu.

Latvia maksaa 0 ecua vuonna 1998 ja 130 000 ecua vuonna 1999 edellä 5 kohdassa mainittuun Nuorten Eurooppa -ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 185 000 ecua vuonna 1998 ja 150 000 ecua vuonna 1999 maksetaan Latvian vastaavista vuosittaisista PHARE-ohjelmista, jollei PHARE-ohjelman säännöllisistä ohjelmointimenettelyistä muuta johdu.

(1) Euroopan yhteisöjen virallisen lehden C-sarjassa kuukausittain julkaistava korko.